卷之一

中风治法

白散子　治肝肾虚，为风所袭，卒中，涎潮，昏塞，不语，呕吐痰沫，头目眩晕，上实下虚，真阳耗竭。兼治阴证伤寒，六脉沉伏，昏不知人。又治霍乱吐泻，饮食不进，及小便淋沥不通，眼赤，口疮，咽喉冷痛。

大附子生去皮脐　桂府滑石各半两　圆白半夏汤洗二十一次，三分

上为末，每服二钱，水二盏，姜七片，蜜半匙，煎七分，空腹冷服。霍乱，加藿香。小便不利，加木通、灯芯、茅根煎。此药就有差互，亦无所苦。

排风汤　治风虚湿冷邪气入脏，狂言妄语，精神错乱。肝风发，则面青，心闷，吐逆，呕沫，胁满，头眩，不闻人声，偏枯，筋急，曲蜷而卧。心风发，则面赤，翕然而热，悲伤嗔怒，目张，呼唤。脾风发，则面黄，身体不仁，不能行步，饮食失味，梦寐颠倒，与亡人相随。肺风发，则面白，咳逆，唾脓血，上气，奄然而极。肾风发，则面黑，手足不随，腰痛，难以俯仰，冷痹，骨疼。诸有此证，令人心惊，志意不定，恍惚多忘，服此汤，安心定志，聪耳明目，通脏腑诸风疾悉主之。

白鲜皮白术芍药桂心芎䓖当归杏仁去皮尖防风去叉甘草炙，各二两独活麻黄去节，茯苓各三两

上剉散，每服四钱，水盏半，姜七片，枣二枚，煎七分，去滓服。